Με παλμό αλλά και μικροεπεισόδια η πορεία της αρμενικής νεολαίας στη Θεσσαλονίκη για την 102η επέτειο της Γενοκτονίας (φωτο)

Από μικροεπεισόδια στιγματίστηκε το τέλος της δυναμικής και με έντονο παλμό πορείας της νεολαίας των Αρμενίων προς το τουρκικό προξενείο της Θεσσαλονίκης το βράδυ της Δευτέρας. Οι αστυνομικοί δεν επέτρεψαν τους εκπροσώπους της αρμενικής νεολαίας να θυροκολλήσουν το ψήφισμά τους στον τοίχο του προξενείου, παρά μόνο σε ένα γειτονικό δέντρο, με αποτέλεσμα οι νεολαίοι να επιχειρήσουν να σπάσουν τον αστυνομικό κλοιό και να ξεκινήσουν αψιμαχίες.

Οι Αρμένιοι χτυπούσαν τις ασπίδες των αστυνομικών με μπουνιές και κλοτσιές και τους πέταξαν σακούλες σκουπιδιών, ενώ οι αστυνομικοί απάντησαν με χρήση δακρυγόνων.

Μετά από λίγα λεπτά τα πνεύματα ηρέμησαν. Κάποιοι νεαροί αγκαλιασμένοι ανέβηκαν ο ένας πάνω στον άλλον και άρχισαν να τραγουδούν πατριωτικά αρμενικά τραγούδια. Αμέσως τους ακολούθησαν και οι υπόλοιποι συγκεντρωμένοι.

Η πορεία ολοκληρώθηκε με τους Αρμένιους νεολαίους να ψάλλουν τον ελληνικό και τον αρμενικό εθνικό ύμνο.

Δυναμική η πορεία

Η αρμενική νεολαία της Θεσσαλονίκης συγκεντρώθηκε από νωρίς το απόγευμα στο περίπτερο που έστησε για τις εκδηλώσεις της Γενοκτονίας στην πλατεία Αριστοτέλους. Άτομα κάθε ηλικίας, φορώντας μπλούζες με μηνύματα για τη Γενοκτονία που υπέστησαν οι πρόγονοί τους και κρατώντας σημαίες, έβαφαν τα πρόσωπά τους στα χρώματα της αρμενικής σημαίας.

Μικρά παιδιά κρατούσαν και κουνούσαν μια τεράστια αρμενική σημαία, ενώ ένα μεγάλο πανό έγραφε «Η αρμενική νέα γενιά δεν ξεχνά τη Γενοκτονία από τους Τούρκους».

Περίπου είκοσι λεπτά πριν από τις 8 η πορεία, που απαρτίζονταν από τουλάχιστον 500 άτομα, ξεκίνησε. Ήταν ιδιαίτερα δυναμική, αφού με συνεχή συνθήματα και παλαμάκια η αρμενική νεολαία ξεσήκωσε το κέντρο της Θεσσαλονίκης.

Μεταξύ άλλων ακούστηκαν τα εξής συνθήματα: «Μ' αγώνες τιμούμε τους νεκρούς μας», «Τούρκοι, φασίστες, γενοκτόνοι», «Έξω οι Τούρκοι από την Αρμενία», «Το αίμα κυλάει εκδίκηση ζητάει», «Πόντος, Κύπρος, Αρμενία, όχι άλλη Γενοκτονία». Επίσης, συχνά ακούγονταν η λέξη «Χαϊαστάν», το όνομα της Αρμενίας στην αρμενική γλώσσα.

Δια μέσω των οδών Αριστοτέλους, Εγνατίας, Ιασονίδου και Αγίου Δημητρίου η αρμενική νεολαία έφτασε σε απόσταση λίγων μέτρων από το τουρκικό προξενείο, όπου τους σταμάτησαν κλούβες των ΜΑΤ και ισχυρές αστυνομικές δυνάμεις. Εκεί εκπρόσωποι της αρμένικης νεολαίας διάβασαν το ψήφισμά τους, με το οποίο ζητούν από την Τουρκία:

Την αναγνώριση και καταδίκη της Γενοκτονίας 1.500.000 Αρμενίων το 1915 και την ανάληψη των ευθυνών που αυτή συνεπάγεται.

Την επιστροφή των ιστορικών αρμενικών εδαφών.

Την επιστροφή των αστικών και εκκλησιαστικών περιουσιών.

«Σήμερα είναι η επέτειος της Γενοκτονίας 1.500.000 Αρμενίων το 1915, εξαιτίας των φρικαλεοτήτων και των βιαιοτήτων από τους Τούρκους. Κάθε χρόνο είμαστε εδώ, για να αντισταθούμε στην προπαγάνδα και στη διαστρέβλωση της ιστορίας από τους Τούρκους. Να βοηθήσουμε τη χώρα μας στο μεγάλο της αγώνα που κάνει για την ψυχική και υλική υποστήριξη των απογόνων των θυμάτων. Όλο το χρόνο αγωνιζόμαστε με διάφορες εκδηλώσεις, ώστε να συσπειρώσουμε τη νεολαία μας», ανέφερε στο pontos-news.gr ο εκπρόσωπος της Αρμενικής Νεολαίας Θεσσαλονίκης, Χατζίκ Μαρουκιάν.

Πόντιοι και Κύπριοι

Στην πορεία της νεολαίας των Αρμενίων συμμετείχαν με σημαίες εκπρόσωποι της Πανελλήνιας Ομοσπονδίας Ποντιακών Σωματείων (ΠΟΠΣ), με επικεφαλής την πρόεδρό της, Χριστίνα Σαχινίδου και των Κυπρίων φοιτητών.

«Η νεολαία της ΠΟΠΣ αισθάνεται ιδιαίτερη χαρά και τιμή που αγωνίζεται δίπλα στην αρμενική νεολαία. Είναι ημέρα αγώνα, μνήμης και διεκδίκησης για τον αρμενικό λαό. Πόντιοι και Αρμένιοι έχουν κοινό πόνο», ανέφερε στο pontos-news.gr η εκπρόσωπος της νεολαίας της ΠΟΠΣ, Λίζα Παυλίδου.

Ρεπορτάζ: Ρωμανός Κοντογιαννίδης.

Φωτογραφίες: Φίλιππος Φασούλας.